Luukse motor nie gewen by Nedbank Desert Classic - Sport - Republikein
Friday, January 17th, 08:58:28
Luukse motor nie gewen by Nedbank Desert Classic
Vir die eerste keer in die geskiedenis van die Nedbank Desert Classic gholftoernooi het spelers die kans gestaan om 'n blinknuwe Mercedes Benz C180 AMG as 'n prys te wen indien hulle tydens die finale ronde 'n volmaakte gelukhou by die syfer-drie 16de putjie aanteken.
Sulke geluk was egter vir geen speler by die Rössmund-gholfbaan buite Swakopmund beskore toe die toernooi net voor Nuwejaarsdag aangebied is nie, hoewel die res van die twee dae aan al die verwagtinge van puik gholfhoue voldoen het.
Nedbank Namibia se toetrede as titelborg van die gesogte toernooi, met die steun van Bachmus Oil & Fuel Supplies as medeborg, het meegebring dat spelers heerlik bederf is.
Elke speler het op die eerste oggend 'n verwelkomingsgeskenk ontvang, met ontbyt en vars Slowtown-koffie.
Die eerste afslaangroep om 09:30 het Nedbank Namibia se besturende direkteur, mnr. Lionel Matthews, ingesluit. Die bankgroep se uitvoerende bestuurder vir die Afrika-streek, dr. Terence Sibiya, was ook in die voltallige veld van 140 spelers.
Die 2019 Nedbank Desert Classic se wenspan was Vincent van Biljon en Arne Rodenwoldt, twee oud-Swakopmunders wat saamgespan het vir 'n briljante telling van 93 punte.
Tweede was die plaaslike gunstelinge Gert Breedt en Andrew van Schalkwyk (89 punte, uittel), gevolg deur die Walvisbaaise paar Pieter Fox en Wouter van Wijk in die derde plek (89). Drie spanne was op 88 punte, naamlik Leevi Tshoopara en Edwin Kutara, Marco en Marlon Swarts, asook Borris Erasmus en Grant Mather.
Matthews het in sy toespraak by die prysuitdeling gesê: “Ons is met 'n ware skouspel van gholf bederf – sowel met die spel wat ons op die baan gesien het as die omgewing van foutlose gehalte. Die toernooi het tevore reeds groot aansien verwerf, maar die Nedbank Desert Classic stel nou 'n hoë maatstaf vir die kwaliteit van gholf in die land.”
Matthews het ook sy waardering uitgespreek teenoor die ondersteunende borge Bachmus Oil & Fuel Supplies, Windhoek Lager en M+Z Motors. “Die Rössmund-klub en die baan was soos gewoonlik uitstekend voorberei en ons is bevoorreg om hier te kon speel.”